[pic] | EUROOPAN YHTEISÖJEN KOMISSIO |

Bryssel 17.7.2009

KOM(2009) 382 lopullinen

2009/0105 (COD)

Ehdotus:

EUROOPAN PARLAMENTIN JA NEUVOSTON ASETUS

Euroopan aluekehitysrahastosta annetun asetuksen (EY) N:o 1080/2006 muuttamisesta syrjäytyneiden väestöryhmien hyväksi toteutettavien asuntokantaa koskevien toimien tukikelpoisuuden osalta

PERUSTELUT

1. EHDOTUKSEN TAUSTA |

110 | Ehdotuksen perustelut ja tavoitteet Ehdotuksella pyritään mahdollistamaan Euroopan aluekehitysrahaston EAKR:n taloudellinen tuki asuntokantaa koskeviin toimiin syrjäytyneiden väestöryhmien hyväksi niissä jäsenvaltioissa, jotka liittyivät Euroopan unioniin 1. toukokuuta 2004 tai sen jälkeen. Uusissa jäsenvaltioissa suurin osa näistä väestöryhmistä asuu maaseutualueilla ja suojissa (sekä maaseutu- että kaupunkialueilla), eivätkä he voi saada EAKR-tukea. EAKR-asetuksen[1] 7 artiklan 2 kohdassa säädetään asuntokantaan liittyvien kustannusten tukikelpoisuudesta uusissa jäsenvaltioissa. Tähän mennessä saadut kokemukset kuitenkin osoittavat, että tukikelpoisuusvaatimukset eivät ole täysin käytännön tarpeiden mukaisia. Voimassa olevien EAKR-säännösten mukaan asuntokantaa koskevia toimia voidaan toteuttaa kaupunkikehitystoimien yhteydessä ja nykyisen asuntokannan peruskorjauksen muodossa. Sen vuoksi toimet, jotka liittyvät maaseutualueiden asuntokantaan tai erittäin heikkolaatuisten asumusten korvaamiseen kaupunki- tai maaseutualueilla, eivät voi saada tukea EAKR:stä. EU:ssa kiinnitetään yhä suurempaa huomiota sosiaalisen syrjäytymisen torjuntaan, myös romaneiden erityistilanteeseen, ja ollaan yhä sitoutuneempia tähän. Euroopan parlamentti[2] ja neuvosto[3] ovat toistuvasti kehottaneet komissiota toteuttamaan toimia, jotta edistettäisiin näiden äärimmäisessä kurjuudessa ja syrjäytyneinä elävien yhteisöjen osallisuutta. Komissio on sitoutunut ehdottamaan – rakennerahastojen puitteissa – toimenpiteitä näiden yhteisöjen elinolojen parantamiseksi. Tämä EAKR-asetuksen muuttamista koskeva ehdotus on osa tätä sitoumusta. Lisäksi ehdotuksessa on yksinkertaistamiseen liittyvistä syistä joitakin nykyisen EAKR-asetuksen 7 artiklan 2 kohdan muotoilua koskevia muutoksia, jotka liittyvät puitteisiin, joiden mukaisesti asuntokantaa koskevia toimia kaupunkialueilla on toteutettava; siinä ei kuitenkaan muuteta EU-12-maita koskevia tukikelpoisuussääntöjä. i) EAKR-asetuksen 7 artiklan 2 kohdassa annetaan komissiolle toimivalta määritellä perusteet alueiden valintaa varten ja laatia luettelo tukikelpoisista asuntokantaa koskevista toimista. Komissio käytti tätä toimivaltaansa asetuksen (EY) N:o 1828/2006 47 artiklassa. Asuntotilanteen suuren monimuotoisuuden vuoksi käytännössä on kuitenkin osoittautunut, että komission vahvistamat perusteet eivät ole asianmukaisia, minkä vuoksi niitä nyt yksinkertaistetaan. Jotta voitaisiin ottaa huomioon käynnissä oleva asetuksen (EY) N:o 1828/2006 47 artiklan yksinkertaistaminen, ehdotetaan säädettäväksi, että komissio voisi käyttää sille annettua toimivaltaa vapaaehtoisesti eikä sitovasti. ii) Selkeyden vuoksi olemassa oleviin rakennuksiin kohdistuvat tukikelpoiset toimet (asuinrakennusten yhteisten osien peruskorjaus, julkisessa omistuksessa olevien rakennusten peruskorjaus- ja muutostyöt niiden muuttamiseksi yhteiskunnan tukemiksi asunnoiksi) olisi sisällytettävä ehdotettuun asetukseen. iii) EAKR-asetuksen 7 artiklan 2 kohdan nykyistä sanamuotoa, jonka mukaan ”kustannukset kohdennetaan ohjelmatyöhön yhdennettyjen kaupunkikehitystoimien yhteydessä tai kohdistetaan niitä alueita koskevaan toimintalinjaan, joilla asuntokannan rappeutuminen ja sosiaalinen syrjäytyminen ovat tosiasia tai uhka”, on parannettava. Sen vuoksi ehdotetaan käytettäväksi termiä ”yhdennetty lähestymistapa”, jolla varmistetaan, että asuntokantaa koskevat toimet ovat osa laajempia toimia, joihin sisältyvät asumiseen liittyvät näkökohdat, kuten sosiaalipalvelut, julkiset tilat, kulttuuri-, koulutus- ja liikenneinfrastruktuuri ja alueen taloustoiminta, rahoituslähteestä riippumatta. |

lt | Yleinen tausta Asunnon ja hyväksyttävien asuinolosuhteiden tarjoaminen kaikille kansalaisille ja etenkin heikoimmassa asemassa oleville väestöryhmille kuuluu yhteiskuntamme perusvaatimuksiin. Äärimmäisessä kurjuudessa elävien ja syrjäytyneiden väestöryhmien elinolot ovat useimmissa tapauksissa valitettavan huonot: korkea työttömyysaste, alhainen koulutustaso, ammattitaidon puute, terveydenhuoltopalvelujen puute, rikollisuus, alueellinen eriytyminen, sosiaalinen syrjäytyminen, rasismi ja häädöt antavat synkän kuvan, joka on ristiriidassa Euroopan unionin perusarvojen kanssa. Rakennerahastojen taloudellisella tuella voidaan merkittävästi edistää kansallisten viranomaisten pyrkimyksiä tämän epäsuotavan tilanteen korjaamiseksi. Sen vuoksi olisi myös annettava määrärahoja näiden väestöryhmien hyväksi toteuttaviin asuntokantaa koskeviin toimiin, jotka tällä hetkellä eivät ole tukikelpoisia EAKR:n mukaisesti eli i) asuntokantaa koskeviin toimiin, jotka eivät rajoitu kaupunkialueille, ja ii) asuntokantaa koskeviin toimiin, joissa on kyse erittäin heikkolaatuisten talojen korvaamisesta alueesta riippumatta (kaupunki- tai maaseutualueet). Perusteettoman syrjinnän välttämiseksi ehdotettujen toimien ohjaavana periaatteena pitäisi olla romaniväestön osallistamista koskeva toinen perusperiaate, jonka mukaan romaniväestöön kohdistetut toimet eivät saisi sulkea pois muita ihmisiä, jotka elävät samanlaisissa sosioekonomisissa olosuhteissa.[4] Äärimmäisessä kurjuudessa elävien syrjäytyneiden väestöryhmien hyväksi toteutettavat asuntokantaa koskevat toimet ovat lisäksi vain osa monimutkaista kysymystä. Sen vuoksi niitä olisi käsiteltävä moniulotteisen yhdennetyn lähestymistavan puitteissa, joka määritetään kansallisella tasolla tiiviissä yhteistyössä eri tahojen kanssa ja ottaen huomioon mm. koulutukseen, sosiaaliasioihin, integroitumiseen, kulttuuriin, terveydenhuoltoon, työllisyyteen ja turvallisuuteen liittyvät näkökohdat. Nykyisen EAKR-asetuksen muuttamista koskevan ehdotuksen tavoitteena on siis tarjota hyväksyttävät asuinolot yhdennetyn lähestymistavan puitteissa. Viranomaisten osallistuminen kaikkiin täytäntöönpanovaiheisiin on näin ollen erittäin tärkeää. |

Voimassa olevat aiemmat säännökset Asuntokantaan liittyvät kustannukset, lukuun ottamatta energiatehokkuuteen ja uusiutuvien energialähteiden käyttöön liittyviä kustannuksia, ovat tukikelpoisia ainoastaan niissä jäsenvaltioissa, jotka ovat liittyneet Euroopan unioniin 1. toukokuuta 2004 tai sen jälkeen, sekä asetuksen (EY) N:o 1080/2006 7 artiklan 2 kohdassa ja komission asetuksen (EY) N:o 1828/2006 47 artiklassa vahvistetuin edellytyksin. Kuten edellä todettiin, nämä edellytykset eivät ole riittäviä, jotta pystyttäisiin käsittelemään syrjäytyneiden väestöryhmien asuntoihin liittyviä erityisongelmia. Lisäksi on huomattava, että Euroopan maaseuturahasto toimii jo asuntosektorilla maaseutualueilla asetuksen (EY) N:o 1698/2005 nojalla (esim. toimintalinja 3 ”Maaseutualueiden elämänlaatu ja maaseudun elinkeinoelämän monipuolistaminen” – 52 artiklan b alakohdan ii alakohta ”kylien kunnostus ja kehittäminen”). Syrjäytyneiden väestöryhmien hyväksi maaseutualueilla toteutettavat asuntokantaan liittyvät toimet, joita tuetaan sekä Euroopan maaseuturahastosta että EAKR:sta ja jotka pannaan täytäntöön yhdennetyn lähestymistavan puitteissa, johon myös ESR voi osallistua, lisäävät merkittävästi käytettävissä olevaa taloudellista tukea. On jäsenvaltioiden vastuulla määrittää yhdennetyn lähestymistavan puitteissa rahastojen välinen täydentävyys niin, että saadaan mahdollisimman hyvä synergiavaikutus. |

140 | Johdonmukaisuus suhteessa unionin muuhun politiikkaan ja muihin tavoitteisiin Ehdotuksessa noudatetaan EU:n poliittisia tavoitteita syrjimättömyyden, yhdenvertaisten mahdollisuuksien, taloudellisen ja sosiaalisen yhteenkuuluvuuden, aluekehityksen sekä alueellisen yhteenkuuluvuuden alalla. |

2. KUULEMISET JA VAIKUTUSTEN ARVIOINTI |

Intressitahojen kuuleminen |

211 | Kuulemismenettely, tärkeimmät kohderyhmät ja yleiskuvaus vastaajista Kansallisia viranomaisia samoin kuin syrjäytyneiden väestöryhmien edustajia ja Euroopan parlamentin edustajia on kuultu epävirallisesti useaan otteeseen mahdollisuuksista, joita EAKR-asetuksen 7 artiklan 2 kohta tarjoaa syrjäytyneille väestöryhmille, sekä esteistä ja eri vaihtoehdoista niiden torjumiseksi. |

212 | Tiivistelmä vastauksista ja siitä, miten ne on otettu huomioon Kaikista näistä kuulemisista kävi ilmi, että asetuksen (EY) N:o 1080/2006 tulkintaan perustuvat ratkaisut eivät ole riittäviä. |

Asiantuntijatiedon käyttö |

229 | Ulkopuolisten asiantuntijoiden käyttö ei ollut tarpeen. |

230 | Vaikutusten arviointi Ehdotuksella mahdollistetaan EAKR:n taloudellinen tuki asuntokantaa koskeviin toimiin tapauksissa, joissa syrjäytyneiden väestöryhmien elinolot ovat äärimmäisen kehnot ja sosiaalisen syrjäytymisen aste on korkea. Tämä ei olisi mahdollista ilman nykyisten sääntelypuitteiden muuttamista. |

3. EHDOTUKSEEN LIITTYVÄT OIKEUDELLISET NÄKÖKOHDAT |

305 | Ehdotetun toimen lyhyt kuvaus Euroopan aluekehitysrahastosta annetun asetuksen (EY) N:o 1080/2006 7 artiklan 2 kohdan ehdotetulla muutoksella pyritään mahdollistamaan asuntokantaan liittyvien toimien toteuttaminen syrjäytyneiden väestöryhmien hyväksi ja edistämään niitä uusissa jäsenvaltioissa tapauksissa, joissa nykyisiä säännöksiä ei voida soveltaa. Toimen monimutkaisuuden vuoksi on tärkeää, että kansalliset viranomaiset toimivat yhdennetyn lähestymistavan puitteissa. Lisäksi nykyiseen säännökseen ehdotetaan vähäisiä sanamuodon muutoksia yksinkertaistamiseen liittyvistä syistä. |

310 | Oikeusperusta Euroopan aluekehitysrahastosta annetun Euroopan parlamentin ja neuvoston asetuksen (EY) N:o 1080/2006 7 artiklan 2 kohdassa määritellään asuntosektoriin sovellettavat tukikelpoisuusedellytykset uusissa jäsenvaltioissa. |

329 | Toissijaisuusperiaate Ehdotus on toissijaisuusperiaatteen mukainen sikäli, että sillä laajennetaan uusien jäsenvaltioiden mahdollisuuksia tarjota tukea syrjäytyneiden väestöryhmien hyväksi toteutettaviin asuntokantaa koskeviin toimiin tavalla, jota ne pitävät asianmukaisimpana, ja samalla säilytetään yhdennetty lähestymistapa toimien vähimmäisedellytyksenä. Näin pystytään toimimaan tavalla, jossa otetaan huomioon kunkin yhteisön erityispiirteet mutta sovelletaan periaatteessa yhteistä menetelmää. |

Suhteellisuusperiaate |

331 | Ehdotus on suhteellisuusperiaatteen mukainen, koska siinä rajoitutaan vain mahdollistamaan EAKR-tuen myöntäminen syrjäytyneiden väestöryhmien hyväksi asuntosektorilla tapauksissa, joissa nykyisiä säännöksiä ei voida soveltaa. Toimi rajoittuu jäsenvaltioihin, joissa ongelma tällä hetkellä esiintyy. |

332 |

Sääntelytavan valinta |

341 | Ehdotettu sääntelytapa: asetus. |

342 | Komissio on jo tutkinut nykyisen lainsäädännön tarjoamat mahdollisuudet. Joustavimmankin tulkinnan mukaan nykyiset säännöt, joissa rajoitetaan tukikelpoisuutta, eivät mahdollista asuntokantaa koskevia toimia kaupunkialueiden ulkopuolella tai olemassa olevien suojien korvaamista taloilla uusissa jäsenvaltioissa elävien syrjäytyneiden väestöryhmien hyväksi. |

4. TALOUSARVIOVAIKUTUKSET |

409 | Ehdotuksella ei ole vaikutuksia yhteisön talousarvioon. |

Ehdotus:

2009/0105 (COD)

EUROOPAN PARLAMENTIN JA NEUVOSTON ASETUS (EY) N:o …/2009

Euroopan aluekehitysrahastosta annetun asetuksen (EY) N:o 1080/2006 muuttamisesta syrjäytyneiden väestöryhmien hyväksi toteutettavien asuntokantaa koskevien toimien tukikelpoisuuden osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 162 artiklan,

ottavat huomioon komission ehdotuksen[5],

ottavat huomioon Euroopan talous- ja sosiaalikomitean lausunnon[6],

ottavat huomioon alueiden komitean lausunnon[7],

noudattavat perustamissopimuksen 251 artiklassa määrättyä menettelyä

sekä katsovat seuraavaa:

(1) Taloudellisen ja sosiaalisen yhteenkuuluvuuden vahvistamiseksi yhteisössä on tarpeen tukea rajoitettuja toimia, jotka on tarkoitettu asuntoina toimivien olemassa olevien rakennusten peruskorjaukseen jäsenvaltioissa, jotka liittyivät Euroopan unioniin 1 päivänä toukokuuta 2004 tai sen jälkeen. Toimet voidaan toteuttaa edellytyksillä, joista säädetään Euroopan aluekehitysrahastosta ja asetuksen (EY) N:o 1783/1999 kumoamisesta 5 päivänä heinäkuuta 2006 annetun Euroopan parlamentin ja neuvoston asetuksen (EY) N:o 1080/2006[8] 7 artiklan 2 kohdassa.

(2) Kustannukset kohdennetaan ohjelmatyöhön yhdennettyjen kaupunkikehitystoimien yhteydessä tai kohdistetaan niitä alueita koskevaan toimintalinjaan, joilla asuntokannan rappeutuminen ja sosiaalinen syrjäytyminen ovat tosiasia tai uhka. Selkeyden vuoksi olisi yksinkertaistettava edellytyksiä, joiden mukaisesti asuntokantaa koskevia toimia voidaan toteuttaa kaupunkialueilla. Näin ollen asuntokantaa koskevien toimien kustannukset olisi kohdennettava ottaen huomioon erilaisia muuttujia rahoituslähteestä riippumatta. Lisäksi on todettava, että tukikelpoisia ovat ainoastaan kustannukset, jotka liittyvät olemassa olevia rakennuksia koskeviin toimiin.

(3) Jäsenvaltioissa, joihin sovelletaan asetuksen (EY) N:o 1080/2006 7 artiklan 2 kohtaa, elää suuri joukko syrjäytyneitä väestöryhmiä myös kaupunkialueiden ulkopuolella. Sen vuoksi on tarpeen laajentaa niiden kustannusten tukikelpoisuutta, jotka liittyvät näiden maaseutualueilla elävien väestöryhmien hyväksi toteutettaviin asuntokantaa koskeviin toimiin.

(4) Näiden väestöryhmien äärimmäisen kehnojen asuinolojen vuoksi tukikelpoisia pitäisi olla myös kustannusten, jotka liittyvät olemassa olevien talojen korvaamiseen uudisrakennuksilla riippumatta siitä, sijaitsevatko nämä väestöryhmät kaupunki- vai maaseutualueella.

(5) Romaniväestön osallistamista koskevien yhteisten perusperiaatteiden, jotka neuvosto toisti 8 päivänä kesäkuuta 2009 antamissaan päätelmissä romaniväestön osallistamisesta, periaatteen 2 mukaisesti romaniväestöön kohdistetut toimet eivät saisi sulkea pois muita ihmisiä, jotka elävät samanlaisissa sosioekonomisissa olosuhteissa.

(6) Näiden yhteisten perusperiaatteiden periaatteen 1 mukaisesti syrjäytyneisiin väestöryhmiin kohdistuvat asuntokantaa koskevat toimet olisi eriytymisriskin rajoittamiseksi toteutettava yhdennetyn lähestymistavan puitteissa, johon sisältyy erityisesti koulutus- , terveys-, sosiaali-, työllisyys- ja turvallisuusalalla toteutettavia toimia.

(7) Nykyisten sääntelypuitteiden perusteita, jotka koskevat alueiden valintaa asuntokantaa koskevia toimia varten, ollaan yksinkertaistamassa. Kun otetaan huomioon asuntotilanteiden monimuotoisuus jäsenvaltioissa, perusteet olisi määritettävä hajautetusti. Komissiota ei näin ollen pitäisi velvoittaa vahvistamaan tällaisia perusteita.

(8) Sen vuoksi asetusta (EY) N:o 1080/2006 olisi muutettava,

OVAT ANTANEET TÄMÄN ASETUKSEN:

1 artikla

Korvataan asetuksen (EY) N:o 1080/2006 7 artiklan 2 kohta seuraavasti:

”2. Asuntokantaan liittyvät kustannukset, lukuun ottamatta 1 a kohdassa esitettyjä energiatehokkuuteen ja uusiutuvien energialähteiden käyttöön liittyviä kustannuksia, ovat tukikelpoisia ainoastaan niissä jäsenvaltioissa, jotka ovat liittyneet Euroopan unioniin 1 päivänä toukokuuta 2004 tai sen jälkeen, jos seuraavat edellytykset täyttyvät:

a) kustannukset kohdistetaan ohjelmatyöhön seuraavissa puitteissa:

i) yhdennetty kaupunkikehitystä koskeva lähestymistapa sellaisia alueita varten, joilla asuntokannan rappeutuminen ja sosiaalinen syrjäytyminen ovat tosiasia tai uhka

ii) yhdennetty lähestymistapa syrjäytyneitä väestöryhmiä varten.

b) Asuntokantaan liittyviin kustannuksiin myönnettävän tuen osuus on joko enintään kolme prosenttia kyseistä toimenpideohjelmaa koskevasta EAKR:n rahoitusosuudesta tai kaksi prosenttia EAKR:n rahoitusosuuden kokonaismäärästä.

Ensimmäisen alakohdan a alakohdan i alakohtaa sovellettaessa kustannukset on rajoitettava yhteen seuraavista toimista:

- olemassa olevien monen perheen asuntojen yhteisten osien peruskorjaus

- viranomaisten tai voittoa tavoittelemattomien toimijoiden omistamien sellaisten rakennusten peruskorjaus- ja muutostyöt, joita käytetään pienituloisille perheille tai erityisiä tarpeita omaaville ryhmille tarkoitettuina asuntoina.

Ensimmäisen alakohdan a alakohdan ii alakohtaa sovellettaessa toimiin voi sisältyä olemassa olevien asuntojen korvaaminen uudisrakennuksilla.

Komissio voi hyväksyä asetuksen (EY) N:o 1083/2006 103 artiklan 3 kohdassa tarkoitetun menettelyn mukaisesti luettelon perusteista ensimmäisen alakohdan a alakohdan i alakohdassa tarkoitettujen alueiden määrittämistä varten ja luettelon tukikelpoisista toimista.”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[…] […]

[1] Euroopan parlamentin ja neuvoston asetus (EY) N:o 1080/2006, annettu 5. heinäkuuta 2006, sellaisena kuin se on muutettuna asetuksella (EY) N:o 397/2006 (EUVL L 210, 31.7.2006, s. 1).

[2] Euroopan parlamentin päätöslauselma, 11. maaliskuuta 2009, romanien yhteiskunnallisesta tilanteesta ja heidän työmarkkinoille pääsemisensä parantamisesta EU:ssa (2008/2137/INI).

[3] Neuvoston päätelmät romaniväestön osallistamisesta, Luxemburg, 8. kesäkuuta 2009.

[4] ”Osallistamispolitiikan aloitteiden nimenomainen, mutta ei poissulkeva kohdentaminen romaniväestöön on ensisijaisen tärkeää. Tämä tarkoittaa, että keskitytään romaniväestöön kohderyhmänä, mutta ei suljeta pois muita, vastaavissa sosioekonomisissa olosuhteissa eläviä väestönosia […].” Romaniväestön osallistamista koskevat yhteiset perusperiaatteet sellaisina kuin niistä keskusteltiin ensimmäisessä romaniväestön osallistamista käsitelleessä EU:n yhtenäisessä foorumissa huhtikuussa 2009, liitettyinä romaniväestön osallistamista koskeviin neuvoston päätelmiin, Luxemburg, 8. kesäkuuta 2009.

[5] EUVL C […], […], s. […].

[6] EUVL C […], […], s. […].

[7] EUVL C […], […], s. […].

[8] EUVL L 210, 31.7.2006, s. 1.